b"\n_START_ARTICLE_\nAbbas Mirza\n_START_SECTION_\nBiografia\n_START_PARAGRAPH_\nMirza era fill de Fat\xc2\xb7h-Al\xc3\xad Xah Qajar i d'Asiya Kanom (filla de Fath Ali Khan Develu). El 1797 amb nom\xc3\xa9s 8 anys va acompanyar al seu oncle Agha Muhammad Khan Qajar en la campanya contra el khan de Shusa a Karabagh, per\xc3\xb2 va romandre a Adina Bazar (prop d'Ardebil) i despr\xc3\xa9s de l'assassinat del xa (juny) va tornar a Teheran on el seu pare fou proclamat xa. El 20 de mar\xc3\xa7 de 1799 fou proclamat pr\xc3\xadncep hereu amb el t\xc3\xadtol de Nayeb al-Sultana i se li va confiar el govern de l'Azerbaidjan. Va participar en la submissi\xc3\xb3 del cap kurd Djafar Quli Khan Dombali al que va derrotar prop de Salmas._NEWLINE_El 1803 es va casar amb una princesa de la branca Devellu. El 1804 els russos van ocupar Gandja i Abbas Mirza va anar a la zona per defensar Erevan, assetjada pels russos, fins que aquestos es van retirar cap a Tbilisi. L'any seg\xc3\xbcent va tornar en campanya i va nomenar governador de Karabagh a Qaplan Kuh de Derbent._NEWLINE_En els anys seg\xc3\xbcents va viure a Tabriz i els hiverns a Ko\xc3\xaf, menys els per\xc3\xadodes de campanya, provant diverses vegades d'ocupar la fortalesa de Pambak prop d'Erevan, Susha, Gandja, Nakhichevan i Xirvan, fen campanyes anyals entre el 1804 i el 1810. Finalment el 1813 es va signar la pau de Golistan al Xirvan, en virtut de la qual P\xc3\xa8rsia va haver de cedir Derbent, Bak\xc3\xba i Shirvan._NEWLINE_En esclatar la Guerra d'independ\xc3\xa8ncia de Gr\xc3\xa8cia el 1821, Muh\xc3\xa0mmad Al\xc3\xad Mirza, governador de Kermanshah, germ\xc3\xa0 i rival d'Abbas Mirza, es va revoltar amb suport turc i es va acostar a Bagdad; Abbas va fer campanya a Kurdistan a les comarques de Bitlis i Mush; finalment es va signar la Pau d'Erzerum que va restaurar les fronteres del 1639._NEWLINE_El 1826 els ulemes van declarar la guerra santa a R\xc3\xbassia. El setembre d'aquell mateix any, Abbas avan\xc3\xa7\xc3\xa0 cap a Gandja per\xc3\xb2 va patir una greu derrota; l'any seg\xc3\xbcent va obtenir vict\xc3\xb2ries parcials a Uch Kilise (Echmiadzin) i Nakhichevan, per\xc3\xb2 els russos van penetrar en el pa\xc3\xads i van arribar a Tabriz (24 d'octubre de 1827). La pau de Turkmantxai (vila al sud-oest de Tabriz) va cedir a R\xc3\xbassia tot el territori al nord del riu Araxes. L'emissari rus, Griboedov, fou assassinat a Teheran el 8 de febrer de 1829 i Abbas va respectar la pau i va declarar tres dies de dol, i a m\xc3\xa9s va enviar al seu fill Khosraw Mirza a R\xc3\xbassia en missi\xc3\xb3 de bona voluntat._NEWLINE_Abbas va estar enfrontat als seus germans Husayn Ali Mirza Farmanfarma, governador de Fars, i Hasan Ali Mirza Shudja -al-Sultana, governador del Gran Khorasan (fins a 1823) i de Kirman (1827-1828). El seu pare va aplanar una revolta a Yadz que podia tenir el suport dels governadors de Fars i Kirman._NEWLINE_El gener del 1831 Abbas va arribar a Teheran i el mar\xc3\xa7 va anar a Yadz per restaurar al seu nebot Sayf al-Muluk Mirza com a governador. D'all\xc3\xad va anar a Kirman i va deposar a Shudja, deixant el govern de Kirman al seu fill Khosraw Mirza. El 9 de setembre de 1831 Abbas fou nomenat governador de Khorasan conservant el de l'Azerbaidjan, on el seu fill Faridum Mirza va quedar com a governador delegat._NEWLINE_El 1832 va planejar conquerir Afganistan i Khiva i va pactar amb el visir d'Herat i el khan de Kokand. Va encarregar les operacions al seu fill gran Muhammad Mirza per\xc3\xb2 m\xc3\xa9s tard la mort de Fath Ali Shah (succe\xc3\xaft per Muhammad Mirza) i la intervenci\xc3\xb3 anglesa va posar fi a aquestos plans (1834). Abbas Mirza va morir en aquest temps a Meshad el 1833 i fou enterrat al santuari de l'imam Reza._NEWLINE_Va deixar 26 fills i 21 filles. El fill gran Muhammad Mirza (despr\xc3\xa9s Muhammad Xah Qajar) fou el nou pr\xc3\xadncep hereu. Cinc fills van governar Fars: Firuz Mirza (1835-1836 i 1849-53), Faridun Mirza Farmanfarma II (1836-40), Farhad Mirza (1841-43 i 1876-81), Bahram Mirza (1848-49), i Sultan Murad Mirza (1858-60). Altres fills van governar altres prov\xc3\xadncies. Un fill fou un historiador de renom: Jahangir Mirza que va escriure Tarik-e-now; i un altre fou poeta (Farhad Mirza)._NEWLINE_Va tenir com a visir o ministre a Isa Mirza Buzurg que va morir el 1822 i el succe\xc3\xad el seu fill Abu l-Qasim Qaim Maqam, que va exercir fins a la seva mort i va ocupar el c\xc3\xa0rrec igualment amb el seu fill."